Hongan haastelua
Näin neuvoi nuorille vesapuille
 honka harmaa,
 hän haasteli metsän maitosuille
 kieltä varmaa:

 Maan poveen juurenne painakaatte
 syvään, syvään,
 te siitä elämän tukea saatte
 vauhtiin hyvään!

 Päin taivasta sitten tähdätkäätte
 pontevasti
 ja nuorena nousta päättäkäätte
 tähtiin asti!

 Te keväisin kilvan kasvakaatte
 kerkkää uutta
 ja silmihin rohkeina katselkaatte
 vastaisuutta!

 Taas uljaina latvaa häilyttäkää
 lailla nuorten
 ja ydin terveenä säilyttäkää
 alla kuorten!

 Ei kestä konsana tuulta suurta
 hento houkka,
 se, jonka elämän ydin juurta
 jäytää toukka.

 Me vanhat kuolemme kunnialla
 tieltä uuden,
 kun näimme harmaiden lakkain alla
 vastaisuuden.

1905.